KOMISSION TÄYTÄNTÖÖNPANOASETUS (EU) 2018/1991,

annettu 13 päivänä joulukuuta 2018,

luvan antamisesta Lonicera caerulea L. -kasvin marjojen saattamiseksi markkinoille kolmannesta maasta tulevana perinteisenä elintarvikkeena Euroopan parlamentin ja neuvoston asetuksen (EU) 2015/2283 mukaisesti ja komission täytäntöönpanoasetuksen (EU) 2017/2470 muuttamisesta

(ETA:n kannalta merkityksellinen teksti)

EUROOPAN KOMISSIO, joka

ottaa huomioon Euroopan unionin toiminnasta tehdyn sopimuksen,

ottaa huomioon uuselintarvikkeista, Euroopan parlamentin ja neuvoston asetuksen (EU) N:o 1169/2011 muuttamisesta sekä Euroopan parlamentin ja neuvoston asetuksen (EY) N:o 258/97 ja komission asetuksen (EY) N:o 1852/2001 kumoamisesta 25 päivänä marraskuuta 2015 annetun Euroopan parlamentin ja neuvoston asetuksen (EU) 2015/2283 (1) ja erityisesti sen 15 artiklan 4 kohdan,

sekä katsoo seuraavaa:

(1) Asetuksessa (EU) 2015/2283 säädetään, että vain sellaisia uuselintarvikkeita, jotka on hyväksytty ja sisällytetty unionin luetteloon, voidaan saattaa unionin markkinoille. Kolmannesta maasta tuleva perinteinen elintarvike on asetuksen (EU) 2015/2283 3 artiklassa määritelty uuselintarvike.

(2) Asetuksen (EU) 2015/2283 8 artiklan nojalla annettiin komission täytäntöönpanoasetus (EU) 2017/2470 (2), jossa vahvistetaan unionin luettelo hyväksytyistä uuselintarvikkeista.

(3) Asetuksen (EU) 2015/2283 15 artiklan 4 kohdan mukaisesti komissio päättää kolmannesta maasta tulevan perinteisen elintarvikkeen hyväksymisestä ja unionin markkinoille saattamisesta.

(4) Yritys Soloberry Ltd., jäljempänä ’ilmoituksen tekijä’, toimitti 26 päivänä tammikuuta 2018 komissiolle ilmoituksen aikeestaan saattaa unionin markkinoille Lonicera caerulea L. (sinikuusama) -kasvin marjoja asetuksen (EU) 2015/2283 14 artiklassa tarkoitettuna kolmannesta maasta tulevana perinteisenä elintarvikkeena. Ilmoituksen tekijän mukaan koko väestö voi nauttia Lonicera caerulea L. -kasvin marjoja sellaisenaan (tuoreena tai jäädytettynä).

(5) Ilmoituksen tekijän esittämä asiakirja-aineisto osoittaa, että Lonicera caerulea L. -kasvin marjoja on perinteisesti käytetty elintarvikkeina turvallisesti Japanissa.

(6) Asetuksen (EU) 2015/2283 15 artiklan 1 kohdan mukaisesti komissio toimitti 28 päivänä helmikuuta 2018 asianmukaisen ilmoituksen jäsenvaltioille ja Euroopan elintarviketurvallisuusviranomaiselle, jäljempänä ’elintarviketurvallisuusviranomainen’.

(7) Jäsenvaltiot tai elintarviketurvallisuusviranomainen eivät toimittaneet komissiolle asetuksen (EU) 2015/2283 15 artiklan 2 kohdassa säädetyn neljän kuukauden määräajan kuluessa asianmukaisesti perusteltuja turvallisuutta koskevia vastalauseita Lonicera caerulea L. -kasvin marjojen saattamisesta unionin markkinoille.

(8) Sen vuoksi komission olisi hyväksyttävä Lonicera caerulea L. -kasvin marjojen saattaminen unionin markkinoille ja päivitettävä unionin uuselintarvikeluettelo.

(9) Sen vuoksi täytäntöönpanoasetusta (EU) 2017/2470 olisi muutettava,

ON HYVÄKSYNYT TÄMÄN ASETUKSEN:

1 artikla 1. Tämän asetuksen liitteessä määritellyt Lonicera caerulea L. -kasvin marjat sisällytetään täytäntöönpanoasetuksella (EU) 2017/2470 perustettuun unionin hyväksyttyjen uuselintarvikkeiden luetteloon. 2. Edellä 1 kohdassa tarkoitetussa unionin luettelossa olevaan kohtaan on lisättävä tämän asetuksen liitteessä säädetyt käyttöedellytykset ja merkintävaatimukset.

2 artikla Muutetaan täytäntöönpanoasetuksen (EU) 2017/2470 liite tämän asetuksen liitteen mukaisesti.

3 artikla Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 13 päivänä joulukuuta 2018. Komission puolesta Puheenjohtaja Jean-Claude JUNCKER

(1) EUVL L 327, 11.12.2015, s. 1.

(2) Komission täytäntöönpanoasetus (EU) 2017/2470, annettu 20 päivänä joulukuuta 2017, unionin uuselintarvikeluettelon laatimisesta uuselintarvikkeista annetun Euroopan parlamentin ja neuvoston asetuksen (EU) 2015/2283 mukaisesti (EUVL L 351, 30.12.2017, s. 72).